© Дневник

Военен хеликоптер Ми-17 от 24-та авиобаза в Крумово е паднал в района на летище Пловдив тази вечер, съобщи пресцентърът на Министерството на отбраната. Инцидентът е станал около 20.30 часа, като при него са загинали пилотът и помощник-пилотът. Бордният инженер е ранен и е откаран в болница.

© Дневник

Хеликоптер Ми-17 носи националния флаг по време на парада за Гергьовден. Такива машини се използват също за гасене на пожари и в спасителни операции. Последната катастрофа с Ми-17 стана през 2003 г. в Разлог при гасене на горски пожар.

Според съобщението хеликоптерът е паднал от около 50 метра височина, след което се е запалил. Би Ти Ви твърди, че това е станало при учение и изпълнение на т.нар. "зависване", при което се тренира евакуация с въже.

Военният министър Красимир Каракачанов заяви по "Нова телевизия", че вероятната причина за катастрофата е технически проблем. По случая се води разследване.

Последният сериозен инцидент с военен хеликоптер стана през юни миналата година, когато при учение се стигна до катастрофа, в която пилотът загина, а двама членове на екипажа бяха ранени.